
ΘΕΜΑ: «Αποστολή δελτίου τύπου»

Παρακαλούμε για την δημοσίευση του παρακάτω θέματος στην ιστοσελίδα της ΠΕ Πιερίας και στα τοπικά Μέσα Ενημέρωσης:

Αναθεωρημένη Αίτηση Καταχώρισης της ονομασίας
«Γαρίδα Αμβρακικού/Γάμπαρη Αμβρακικού» 
ως ΠΓΕ στο ενωσιακό μητρώο γεωγραφικών ενδείξεων.
Σας ενημερώνουμε ότι έχει υποβληθεί στην αρμόδια Υπηρεσία του ΥΠΑΑΤ αναθεωρημένη αίτηση καταχώρισης της ονομασίας «Γαρίδα Αμβρακικού/Γάμπαρη Αμβρακικού» στο ενωσιακό μητρώο γεωγραφικών ενδείξεων ως Προστατευόμενη Γεωγραφική Ένδειξη (ΠΓΕ). 

Στο πλαίσιο της αξιολόγησης της αναθεωρημένης αίτησης από το ΥΠΑΑΤ, κρίθηκε ότι μια εκ των τροποποιήσεων είναι ουσιώδης κατά τρόπο που θίγει συμφέροντα τα οποία δεν είχαν ληφθεί υπόψη στο πλαίσιο της εθνικής διαδικασίας ένστασης, που διεξήχθη σύμφωνα με το άρθρο 10 παράγραφος 4 του κανονισμού (ΕΕ) 2024/1143 και η εν λόγω τροποποίηση, σύμφωνα με το άρθρο 8 παρ. 2 του κανονισμού (ΕΕ) 2025/26, υπόκειται σε πρόσθετη διαδικασία ένστασης σε εθνικό επίπεδο.

Η ουσιώδης τροποποίηση που υπόκειται σε πρόσθετη διαδικασία ένστασης σε εθνικό επίπεδο αφορά την αφαίρεση από την περιγραφή του προϊόντος, τόσο στο Ενιαίο Έγγραφο όσο και στις Προδιαγραφές, του μεταποιημένου προϊόντος (μαριναρισμένη γαρίδα) και από τη μέθοδο παραγωγής των Προδιαγραφών της υποχρέωσης για εκτέλεση της διαδικασίας μεταποίησης εντός της οριοθετημένης γεωγραφικής περιοχής.
Ενημερωτικά επισημαίνεται ότι, λαμβάνοντας υπόψη τις παρατηρήσεις της Ε. Επιτροπής, βελτιώθηκε και συμπληρώθηκε η περιγραφή του προϊόντος όσον αφορά τα φυσικά και οργανοληπτικά του γνωρίσματα, με την προσθήκη του βασικού χρώματος της γαρίδας, του χρώματος της ουράς και των χαρακτηριστικών της σάρκας και ενισχύθηκε το κεφάλαιο του Δεσμού με περισσότερα στοιχεία για τη φήμη του προϊόντος.
Στο πλαίσιο της πρόσθετης διαδικασίας ένστασης σε εθνικό επίπεδο, κάθε φυσικό ή νομικό πρόσωπο που έχει έννομο συμφέρον και είναι εγκατεστημένο ή διαμένει στην ελληνική επικράτεια έχει δικαίωμα να υποβάλει ένσταση μέχρι την 28/12/2026, επί της ουσιώδους τροποποίησης που αναφέρθηκε ανωτέρω.
Σημειώνεται ότι οι ενιστάμενοι δύνανται να έχουν πρόσβαση στα στοιχεία του σχετικού φακέλου που αφορούν την ένστασή τους, μετά από σχετική αίτησή τους.

Οι ενστάσεις συμπληρώνονται σύμφωνα με το υπόδειγμα του παραρτήματος V της παραπάνω ΚΥΑ και υποβάλλονται στην Δ/νση Συστημάτων Ποιότητας & Βιολογικής Γεωργίας, Τμήμα ΠΟΠ-ΠΓΕ-ΕΠΙΠ, του Υπουργείου Αγροτικής Ανάπτυξης και Τροφίμων, Αχαρνών 2, ΤΚ 10432 Αθήνα, εντός της παραπάνω προθεσμίας.
 Περισσότερες πληροφορίες για τις προδιαγραφές του προϊόντος δημοσιεύονται στην ιστοσελίδα του Υπουργείου Αγροτικής Ανάπτυξης και Τροφίμων: https://www.minagric.gr/for-farmer-2/2012-02-02-07-52-07/enstaseis/5466-enstaseis-gia-proionta-pop-pge

